b"\n_START_ARTICLE_\nDavid Ferrer i Vall\xc3\xa8s\n_START_SECTION_\nBiografia\n_START_PARAGRAPH_\nFill de David Ferrer i Mitayna, metge de Barcelona i  \xc3\x80ngela Vall\xc3\xa8s Torrentbo mestra natural d'Igualada.Va estudiar medicina, per\xc3\xb2 no va exercir. Amb Joaquim Lluh\xc3\xad i Rissech com a soci capitalista, va organitzar l'empresa David Ferrer Societat Limitada, dedicada a representar a Espanya empreses estrangeres fabricants de motors de gasolina. Amic de Lluh\xc3\xad i Rissech i de Pere Corominas i Montanya, va militar en el Centre Nacionalista Republic\xc3\xa0, amb el qual fou escollit regidor a l'ajuntament de Barcelona per al districte VI en les eleccions municipals de 1909. Posteriorment militaria a la Uni\xc3\xb3 Federal Nacionalista Republicana i al Bloc Republic\xc3\xa0 Autonomista i fou l'encarregat de cercar finan\xc3\xa7ament per al diari El Poble Catal\xc3\xa0._NEWLINE_Vinculat a la Cambra de Comer\xc3\xa7 de Barcelona, el 1920 en fou representant a la junta administrativa de la Delegaci\xc3\xb3 d'Hisenda de Barcelona i el 1928-1929 a la Junta d'Obres del Port de Barcelona. Tamb\xc3\xa9 presid\xc3\xad el patronat de la Fira de Mostres de Barcelona."